Ota nämä asiat huomioon, kun teet äänestyspäätöstä kuntavaaleissa.

Kuntavaalien ennakkoäänestys on käynnissä. Varsinainen vaalipäivä on sunnuntaina 9.4.

Moni jättää tälläkin kertaa äänestämättä. Moni äänestää jälleen typerästi. Toivottavaa kuitenkin olisi, että yleensä äänestettäisiin ja että typerästikin äänestävät huomaisivat palauttaa mieliinsä, mitä äänellään ovat tekemässä.

Etenkin kuntavaaleissa on tarjolla kirjavaa sakkia. Useimmilla on taatusti ainakin joku puolituttu ehdolla. Hän voi olla kiva kaveri, arvoiltaan jämäkkä ja oikeudenmukainen. Voi tuntua turvalliselta antaa äänensä hänelle.

Et sinä kuitenkaan häntä äänestä.

Voi hyvin olla, että tuttusi kuuluu niihin ehdokkaisiin, jotka ovat listoilla vain sen vuoksi, että hän on kiva kaveri joillekin, jotka äänestävät häntä, koska luottavat juuri häneen, vaikka hänellä ei ole koskaan ollut läpimenon mahdollisuutta. Puolueet tietävät, että ehdokkaiden määrä ennakoi vaalimenestystä ja niinpä liki kaikki halukkaat pääsevät halutessaan ehdolle.

Monet näistä kivoista kavereista saavat vain kourallisen ääniä, eikä heiltä sen kummempaa odotetakaan. Heidän tehtävänsä ei ole sen kummempi kuin haalia tuttujen äänet puolueelle ja mahdollisesti paisuttaa vaalikassaa, jos puolue kuuluu niihin, jotka vaativat ehdokkailtaan kynnysrahoja ehdokkuuden edellytyksenä.

Äänestät kuitenkin puoluetta

Niin, meidän vaalijärjestelmämme toimii edelleen sillä tavalla, että äänet menevät ensisijaisesti puolueelle tai vaaliliitolle ja vasta sitten ehdokkaalle. Henkilöiden äänimäärät vaikuttavat vain siihen, ketkä puolueen tai vaaliliiton listalta menevät läpi.

Tämä mahdollistaa sen, että pienen puolueen pienellä listalla ehdokkaana oleva kiva kaveri voi saada vaikkapa tuhat ääntä, mutta hän jää silti rannalle, kun saman listan toinen ehdokas on saanut enemmän ääniä, eikä kokonaisäänimäärä riitä kahteen paikkaan. Samaan aikaan jonkun isomman puolueen ehdokas voi mennä läpi paljon pienemmällä äänimäärällä, koska koko suuren listan saama yhteisäänimäärä nostaa hänen vertailulukunsa tuhat ääntä saanutta korkeammalle.

Järjestelmä mahdollistaa sen, että sinun kivalle kaverille antamasi äänesi paisuttaa jonkun samalla listalla olevan natsin, kovan linjan kommunistin tai vaikka viheliäisen rikollisen vertailulukua niin, että tulet tuupanneeksi valtuustoon jonkun, jota et missään nimessä haluaisi päättämään asioista puolestasi. Näin käy helposti erityisesti silloin, jos kiva kaveri poikkeaa kovasti puolueensa yleisestä linjasta.

On siis äänestettävä ensisijassa puoluetta. Puolueen valinnassa auttaa se, että aikaisempiin tekoihin on mahdollista tutustua ennen päätöksen tekemistä. Hyvin todennäköisesti valtuustossa jatkaa jo aikaisemmin suosioon ja ehkä näkyvillekin paikalle nousseita henkilöitä, ja näin puolueen linja tuskin suuremmin muuttuu. Jos puolueen aikaisemmat päätökset ovat olleet mieleesi, voi se hyvinkin olla sopiva vaihtoehto. Jos taas puolue on toiminut aiemmin vastoin omia ajatuksiasi hyvästä politiikasta, ei siihen luultavastikaan tule jatkossakaan merkittäviä muutoksia.

Osansa tähän harkintaan tuo valtakunnan tason hallitus-oppositio-asetelma. Oppositiopuolueet petailevat kuntavaaleissa asemia tuleviin eduskuntavaaleihin, ja puheet voivat olla suuria. Hallituspuolueet puolestaan tuskin käyvät järin vahvasti pullikoimaan hallituspolitiikan kuntaulottuvuuksia vastaan.

Vaikka puolue olisikin oikea ja aikaisempien näyttöjen perusteella sopiva vaihtoehto, on kuitenkin hyvä ottaa vielä selville, ketä sen listoilla on, jotta voit olla varma, että äänesi tukee haluamiasi asioita.

Yksi näiden kuntavaalien räikeimmistä harkintaa vaativista esimerkkitapauksista on Helsingistä. Siellä kristillisdemokraatit ovat hamunneet listoilleen änkyrän perinnekepulaisen Paavo Väyrysen ja hänen kummalliset kumppaninsa. Kristillisiä Helsingissä äänestävä antaa siis samalla äänensä Väyryselle ja hänen johtamalleen sekalaiselle sakille, joka tavoittelee ties mitä. Vastaavia, mutta vähemmän räikeitä esimerkkejä löytyy myös muista puolueista ympäri maata.

Jos äänestät typerästi, niin äänestä vain, mutta tee se harkiten. Parempi tietysti olisi, jos äänestäisit harkiten ja hyvin.

Sopii toivoa, että tämä kaikki oli jo ennakolta mahdollisimman monien tiedossa. Jos kuitenkin vähänkään siltä tuntuu, että tuttavapiirissäsi voisi olla sellainen äänestäjä, joka harkitsee äänensä antamista henkilölle, jaa tämä kirjoitus alta eteenpäin.

Kuva: Kuvakaappaus vaalit.fi-internetsivulta.

Jaa tämä kirjoitus Facebookissa klikkaamalla tässä.

Jaa tämä kirjoitus Twitterissä klikkaamalla tässä.

*************

Isän pikajuna Facebookissa | Näin seuraat blogia Facebookissa

Bloggaaja Twitterissä | Isän pikajuna Instagramissa